Diari Oficial de la Generalitat Valenciana


Sumari del DOGV 3732, del 17-04-2000 (2000/2568)

RESOLUCIÓ de 30 de març de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació de l'Acord de desplegament del Conveni de col·laboració entre la Secretaria d'Estat d'Hisenda (Direcció General del Cadastre) i la Conselleria d'Economia i Hisenda de la Comunitat Autònoma Valenciana, sobre intercanvi i col·laboració en la gestió de la informació de caràcter territorial.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3732

Data del DOGV
:   17-04-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/2568


Data del document
:   30-03-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * cadastre
    * cooperació administrativa
    * administració central
    * tractament de dades

RESOLUCIÓ de 30 de març de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació de l'Acord de desplegament del Conveni de col·laboració entre la Secretaria d'Estat d'Hisenda (Direcció General del Cadastre) i la Conselleria d'Economia i Hisenda de la Comunitat Autònoma Valenciana, sobre intercanvi i col·laboració en la gestió de la informació de caràcter territorial. [2000/X2568]
  
Subscrit, després de la tramitació prèvia reglamentària, entre el Ministeri d'Economia i Hisenda i la Conselleria d'Economia i Hisenda de la Generalitat Valenciana, el 9 de març de 2000, un Acord de desplegament del Conveni de col·laboració entre la Secretaria d'Estat d'Hisenda (Direcció General del Cadastre) i la Conselleria d'Economia i Hisenda de la Comunitat Autònoma Valenciana, sobre intercanvi i col·laboració en la gestió de la informació de caràcter territorial, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat acord, que ha quedat inscrit en el Registre de Convenis amb el número 0222/2000, i que figura com a annex d'aquesta resolució.
  
València, 30 de març de 2000.- La subsecretària del Secretariat del Govern i Relacions amb les Corts: Amparo Koninckx Frasquet.
  
Acord de desplegament del conveni de col·laboració entre la Secretaria d'Estat d'Hisenda (Direcció General del Cadastre) i la Conselleria d'Economia i Hisenda de la Comunitat Autònoma Valenciana, sobre intercanvi i col·laboració en la gestió de la informació de caràcter territorial.
  
Madrid i València, 9 de març de 2000.
  
D'una part:
  
El senyor Eduardo Abril Abadín, secretari general tècnic del Ministeri d'Economia i Hisenda, en exercici de les competències que té delegades per Ordre del Ministeri d'Economia i Hisenda, de 19 de gener de 1999 (BOE núm. 20, de 23 de gener).
  
D'altra part:
  
El senyor Vicente Rambla Momplet, conseller d'Economia i Hisenda de la Generalitat Valenciana, en nom i representació d'aquesta comunitat autònoma i facultat per a aquest acte, i tots els actes que en deriven, en virtut de l'Acord del Ple del Consell, de data 30 de març de 1999.
  
Tots dos actuen en l'exercici dels seus càrrecs respectius i amb la representació que tenen, es reconeixen competents per a la subscripció del present acord de desplegament.
  
Exposen
  
Primer
  
El 20 de gener de 1995 es firmà un Conveni entre la Secretaria d'Estat d'Hisenda (Direcció General del Centre de Gestió Cadastral i Cooperació Tributària) i la Conselleria d'Economia i Hisenda de la Comunitat Autònoma Valenciana, sobre intercanvi i col·laboració en la gestió de la informació de caràcter territorial.
  
Segon
  
En aquest conveni, s'exposa que la Generalitat Valenciana i la Secretaria d'Estat d'Hisenda tenen la decidida voluntat d'orientar les seues actuacions mitjançant la sistematització d'una àmplia via de col·laboració en relació amb aquelles competències que es refereixen a matèries comunes, a fi d'aconseguir una major coordinació i eficàcia en l'actuació administrativa.
  
Tercer
  
En el conveni subscrit s'estableix el marc general al qual hauran d'ajustar-se els acords de desplegament que subscriguen els òrgans competents de totes dues administracions públiques a fi de fer efectius els objectius generals establits en l'apartat anterior.
  
Quart
  
Tant la Sotssecretaria per a la Modernització de les Administracions Públiques de la Generalitat Valenciana com la Direcció General del Cadastre del Ministeri d'Economia i Hisenda consideren imprescindible establir la via d'intercanvi d'informació necessària, segons que estableix l'article 4.1. c) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per a aconseguir una major eficàcia en l'actuació de totes dues administracions, evitant als ciutadans el tràmit d'obtenció d'una informació que pot ser coneguda per l'administració sol·licitant a través dels mecanismes que s'estableixen en el present acord de desplegament.
  
En conseqüència, les administracions que hi intervenen procedeixen a la formalització del present acord de desplegament i estableixen les següents:
  
Clàusules
  
Primera. Objecte de l'acord
  
És objecte del present acord de desplegament la posada en marxa d'un procediment d'intercanvi mitjançant el qual es facilitarà a la Generalitat Valenciana la informació cadastral que necessite per a l'activitat que els seus òrgans desenrotllen en l'exercici de les seues pròpies competències, evitant l'emissió dels corresponents certificats cadastrals per part de les Gerències Territorials del Cadastre.
  
Segona. Actuacions de col·laboració
  
L'objecte de la col·laboració del present acord de desplegament comprendrà les actuacions següents:
  
La Direcció General del Cadastre, a través de la Gerència Regional de València, facilitarà anualment a la Sotssecretaria per a la Modernització de les Administracions Públiques, a través de l'Àrea d'Informàtica (InfoCentre), els fitxers d'informació cadastral que continguen les dades físiques, jurídiques i econòmiques dels béns immobles de naturalesa rústica i urbana de cada terme municipal de la Comunitat Autònoma Valenciana, en el suport informàtic establit per Resolució de 5 d'abril de 1999, de la Direcció General del Cadastre (BOE núm. 90, de 15 d'abril), o en el format que es poguera establir per a substituir-lo.
  
Des de la Comissió de Seguiment s'impulsaran les mesures necessàries per a possibilitar la substitució dels formats informàtics de lliurament actualment disponibles per una connexió en xarxa que permeta l'accés automàtic a les dades.
  
Les diferents conselleries i organismes públics dependents de la Comunitat Autònoma Valenciana accediran a la informació facilitada a la Sotssecretaria per a la Modernització de les Administracions Públiques a través d'una xarxa d'àrea ampla amb controls de barrera.
  
Cap òrgan de la Generalitat Valenciana exigirà cap certificat cadastral per a la tramitació dels expedients de concessió d'ajudes o subvencions públiques (beques, ajudes socials, Política Agrària Comunitària, etc.), llevat d'aquells supòsits en què les dades necessàries per a la resolució d'aquests no figuren compresos en la informació facilitada per la Gerència Regional.
  
Aquells ciutadans que, amb intenció d'iniciar algun procediment davant l'administració autonòmica, sol·liciten davant d'alguna de les Gerències del Cadastre de la Comunitat Autònoma Valenciana certificació cadastral en la qual es continguen dades que, per aparèixer recollides en el fitxer abans esmentat, ja es troben en poder dels òrgans corresponents de l'administració autonòmica, seran informats de la no necessitat d'obtenció del document sol·licitat.
  
La Sotssecretaria per a la Modernització de les Administracions Públiques, a través dels òrgans competents per a instruir procediments administratius que afecten els béns immobles, adoptarà les mesures necessàries perquè, en la resolució que pose fi al procediment, es reculla de forma indubtable la Referència Cadastral, fent constar si aquesta es correspon amb la identitat de la finca. Tot això en compliment del que estableix la Secció 4ª del capítol IV del títol I de la Llei 13/1996, de 30 de desembre, de Mesures Fiscals, Administratives i de l'Ordre Social.
  
Tercera. Metodologia i descripció dels treballs
  
Anualment, la Gerència Regional del Cadastre de València lliurarà a la Sotssecretaria per a la Modernització de les Administracions Públiques, en el suport informàtic que es determine, els fitxers d'informació cadastral que continguen les dades físiques, jurídiques i econòmiques dels béns immobles de naturalesa rústica i urbana de cada terme municipal de la Comunitat Autònoma Valenciana.
  
Les consultes a la informació facilitada pel Cadastre realitzades pel personal de la Generalitat Valenciana s'ajustaran al que disposa la Llei Orgànica 15/1999, de 13 de desembre, de Protecció de Dades de Caràcter Personal, i seran utilitzades exclusivament en exercici de les funcions pròpies de l'administració autonòmica en l'àmbit de les seues competències.
  
La Generalitat Valenciana estarà exempta de la taxa d'acreditació cadastral corresponent a la informació subministrada com a conseqüència d'aquest acord, segons el que estableix l'article 33 quatre de la Llei 13/1996, de 30 de desembre, de Mesures Fiscals, Administratives i de l'Ordre Social, segons la redacció que en fa la Llei 25/1998, de 13 de juliol.
  
Quarta. Comissió de seguiment
  
Independentment de les funcions que ha d'exercir d'acord amb el que estableix el conveni que aquest acord desplega, la Comissió de Seguiment vetlarà pel compliment de les obligacions de totes dues parts i adoptarà totes les mesures i especificacions tècniques que siguen necessàries per a garantir que aquestes s'exercisquen correctament i coordinadament.
  
En particular, la Comissió de Seguiment determinarà els suports o mitjans informàtics en els quals es facilitarà la informació per part de la Gerència Regional i el mecanisme adequat per al compliment de l'obligació d'incorporació de la Referència Cadastral, en atenció del que estableix la clàusula segona del present acord.
  
A l'empara del que preveu la clàusula setena del conveni que es desplega, es constituirà una subcomissió de caràcter tècnic i de representació paritària a fi de prestar assessorament respecte dels temes objecte d'aquest acord.
  
Aquesta subcomissió estarà formada per personal al servei de les institucions firmants en possessió de la formació tècnica adequada, els quals seran designats per la Comissió de Seguiment del conveni en sessió extraordinària convocada a l'efecte que es realitzarà en el termini màxim d'un mes des de la formalització del present acord.
  
Cinquena. Entrada en vigor i termini de vigència
  
El present acord de desplegament estarà en vigor el dia de la firma, i la vigència inicial s'estendrà fins al 31 de desembre de l'any 2000 i es prorrogarà tàcitament per successius períodes anuals, mentre no siga denunciat.
  
La denúncia d'aquest per alguna de les dues parts es realitzarà en un termini no inferior a sis mesos a la data d'acabament de l'acord o qualsevol de les seues pròrrogues, d'acord amb el que estableix la clàusula vuitena del conveni que aquest acord desplega.
  
I en prova de conformitat, subscriuen el present conveni en exemplar duplicat en el lloc i la data anteriorment indicats.
  
El secretari general tècnic del Ministeri d'Economia i Hisenda,
  
EDUARDO ABRIL ABADÍN
  
El conseller d'Economia i Hisenda,